Jørn Dohrmann (DF), 2008-06-10:
Man kan jo både blive bekymret og opmuntret, når man hører hr. Bjarne Laustsen, men først og fremmest må man nok sige, at vi selvfølgelig er bekymrede for de svage i samfundet, som mærker, at de her fødevarepriser er på himmelflugt.
Det er stærkt bekymrende, og det vil vi selvfølgelig gerne holde øje med: Hvad kan vi gøre for at presse priserne ned igen, så de ikke bare fortsætter med at stige?
Men jeg må også sige bl.a. til hr. Bjarne Laustsen, at vi jo fik et tydeligt indtryk af, at man overhovedet ikke har fulgt med i det, der er blevet sendt ud fra f.eks. Verdensbanken, som jo for flere år siden sagde, at investeringerne i bl.a. landbrugssektoren burde øges netop for at give en større landbrugsproduktion, så det kan da ikke være noget nyt for Socialdemokraterne.
Det var altså Socialdemokraterne, der for halvandet års tid siden i forbindelse med energiforliget sagde: Vi vil altså have omkring 5 pct. af de her madvarer proppet i brændstoftanken, have udvundet biobrændstoffer.
Det var vel at mærke med den viden, som man jo også havde på daværende tidspunkt, nemlig at det ville betyde højere priser på madvarer, når noget af den produktion blev brugt til brændstof.
Det var dem, der arbejdede allerhårdest for netop det.
Nå, men ud over det må vi sige, at Dansk Folkeparti selvfølgelig synes, at det er godt, at vi har den her slags forespørgselsdebatter, hvor vi ligesom kan få gjort klart, hvad det er, vi gerne vil på området, og hvad det er, vi har gjort for netop at forhindre, at priserne kommer ud på en himmelflugt.
Jo, vi har gjort det, at vi bl.a. har ophævet kravet om braklægning, så vi reelt kan få 7-8 pct. mere af arealet i drift og få en større kornproduktion.
Vi er desværre ikke herrer over, om vi får vand nok til, at det også giver en større produktion, eller om vi kun har fået et større areal i omdrift.
Men vi håber da på, at der er nogle, der har kontakt til de højere magter, så vi kan få noget vand, og så vi kan få noget korn netop for at kunne klare fødevareproduktionen.
Jo, når man i Kina og i Indien begynder at spise brød og begynder at spise mere kød, betyder det, at der er et større forbrug af netop korn.
Selv om vi producerede 4,7 pct. mere korn i 2007, var det altså ikke nok til at holde priserne nede.
Men det er vigtigt for os at sige, at der også er andre tiltag, man kan gøre.
Hvis vi f.eks. kunne få det tidligere Sovjetunionen, som har mellem 25 og 30 mio. ha jord, til at lade det komme i omdrift, ville det også være med til at hjælpe på fødevaresituationen og dermed holde priserne nede, også her i Danmark.
Så vi er nødt til at sige, at der er et stort stykke arbejde, der skal gøres fremadrettet.
Det nytter ikke noget, at vi bare gør som i f.eks. Argentina med deres hormonkød eller i Brasilien, hvor man bruger mange gmo-produkter for at få mere kød.
Man kan sige, at de har andre problemer, nemlig mærkningen, fordi de på den måde selvfølgelig ikke kan få kødet ind i bl.a. Europa.
Jeg synes, at det er meget fornuftigt, at vi har en fødevaresikkerhed, som er i top på det område.
Der er altså nogle ting, som vi i Dansk Folkeparti synes er vigtige at fokusere på, og det er vigtigt, at vi høster de lavthængende frugter, altså bl.a. får en øget fødevareproduktion.
Vi vil følge det her område meget, meget tæt, og det er klart, at vi skal se på, hvem det er, der skal have hjælp for at kunne klare situationen.
Vi har jo også givet hjælp i andre ekstraordinære situationer.
Så vi følger området, og så ser vi, hvordan det kommer til at hænge sammen i den sidste ende, og Dansk Folkeparti vil selvfølgelig ikke holde sig tilbage, hvis det er et reelt problem.
Så må vi se på det i forbindelse med finanslovforhandlingerne.